《秦楚材和六一先生秋怀因次韵送别》
宋代·张守

抱衅久羸瘠，兀若槁木枝。别离故作恶，未别意已悽。

况此清商时，木落水潦归。舣舟话心曲，未了舟欲移。

借问何匆匆，直恐违官期。念此登临意，何止骚人悲。

子行不可留，子鬓殊未衰。痛饮置人事，江上鲈鱼肥。

作者简介：（1084—1145）常州晋陵人，字子固，一字全真，号东山居士。徽宗崇宁二年进士。擢监察御史。高宗建炎初上防淮渡江利害六事，主张恢复中原，反对画江自守。历御史中丞、翰林学士、同签书枢密院事。四年，除参知政事。未几罢知绍兴府，改福州。六年，复参知政事，兼权枢密院事。后历知婺州、洪州、建康府。卒谥文靖。有《毗陵集》。